b'\n_START_ARTICLE_\nHelga Glu\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nLeta 1960 je na Filozofski fakulteti v Ljubljani diplomirala iz slavistike in primerjalne knji\xc5\xbeevnosti, doktorirala je leta 1973. Do upokojitve leta 1996 je delala na Filozofski fakulteti, 1960\xe2\x80\x9361 kot bibliotekarka, od 1961 kot asistentka, od 1973 kot docentka, od 1978 kot izredna profesorica in od 1984 kot redna profesorica za zgodovino slovenske knji\xc5\xbeevnosti. Leta 2009 ji je Univerza v Ljubljani podelila naziv zaslu\xc5\xbena profesorica._NEWLINE_V \xc5\xa1tudijskem letu 1985/86 je bila kot \xc5\xa1tipendistka Fulbrightovega sklada lektorica za slovenski in srbski ali hrva\xc5\xa1ki jezik na University of Kansas v Lawrenceu, 1986/87 pa gostujo\xc4\x8da profesorica na Indiana University v Bloomingtonu. 1977 je nastopila na simpoziju o jugoslovanskih knji\xc5\xbeevnostih na Univerzi Harvard, kot Fulbrightova \xc5\xa1tipendistka je predavala v Bloomingtonu in Ann Arbor, v Benetkah na konferenci o knji\xc5\xbeevnostih v regiji Alpe-Jadran, v Beogradu in Zagrebu. Leta 1995 je na povabilo slovenskih izseljenskih dru\xc5\xa1tev predavala na turneji v Argentini. V Ljubljani je sodelovala na Seminarju slovenskega jezika, literature in kulture, 1976 in 1983 kot predsednica organizacijskega odbora._NEWLINE_V letih 1979/80 in 1980/81 je bila prodekanka za \xc5\xa1tudentska vpra\xc5\xa1anja na Filozofski fakulteti, 1978\xe2\x80\x9384 predsednica Komisije za pospe\xc5\xa1evanje sloven\xc5\xa1\xc4\x8dine na tujih univerzah, urednica za slovensko knji\xc5\xbeevnost pri Enciklopediji Jugoslavije in konzultantka za slovensko literarnozgodovinsko izrazoslovje pri Slovarju slovenskega knji\xc5\xbenega jezika. Kot avtorica \xc4\x8dlankov je sodelovala tudi pri Enciklopediji Slovenije. Bila je \xc4\x8dlanica odborov za podelitev Pre\xc5\xa1ernove, Levstikove in \xc5\xbdupan\xc4\x8di\xc4\x8deve nagrade, odbora za knji\xc5\xbeevnost nagrade AVNOJ in odbora za knji\xc5\xbeevnost pri jugoslovanski komisiji UNESCO. Leta 1984 je prejela Red zaslug za ljudstvo s srebrno zvezdo._NEWLINE_Strokovne \xc4\x8dlanke in ocene je objavljala v Slavisti\xc4\x8dni reviji, Jeziku in slovstvu, Na\xc5\xa1ih razgledih, Razgledih, Sodobnosti, Slovene Studies in Knji\xc5\xbeevnih listih \xc4\x8dasopisa Delo.\n_START_SECTION_\nStrokovna podro\xc4\x8dja\n_START_PARAGRAPH_\nDelo Helge Glu\xc5\xa1i\xc4\x8d obsega tri podro\xc4\x8dja: novej\xc5\xa1o (socialni realizem) in sodobno slovensko pripovedno prozo (druga polovica 20. stoletja), slovensko mladinsko knji\xc5\xbeevnost in (na ravni podiplomskega \xc5\xa1tudija) didaktiko knji\xc5\xbeevnosti. Na podro\xc4\x8dju pripovedne proze je posebno pozornost posvetila sodobni slovenski noveli in romanu, pa tudi esejistiki in literarni kritiki. Sprva je preu\xc4\x8devala predvsem delo Cirila Kosma\xc4\x8da in Franceta Bevka, kasneje tudi \xc5\xa1tevilne druge avtorje. Zgodaj se je za\xc4\x8dela zanimati za slovensko izseljensko knji\xc5\xbeevnost Severne in Ju\xc5\xbene Amerike.'